
Opprettelse av Institutt for klinisk odontologi  (IKO) ved det medisinske fakultet

I henhold til vedtak i universitetsstyret 15. mai 2003 (sak S 27-03) er det universitetsstyret selv som vedtar opprettelser av grunnenheter underlagt den enkelte avdeling.

Bakgrunn

I forbindelse med oppstart av Masterstudium i odontologi fra høsten 2004 ønsker Det medisinske fakultet å opprette et femte institutt – Institutt for klinisk odontologi (IKO). Fakultetet er fra før organisert i fire institutter: Institutt for medisinsk biologi (IMB), Institutt for klinisk medisin (IKM), Institutt for samfunnsmedisin (ISM) og Institutt for farmasi (IFA). Forslaget om opprettelse av et nytt institutt ved fakultetet er i samsvar med anbefalingen fra interimsstyret for prosjektet, som har hatt i oppdrag å etablere en fullverdig tannlegeutdanning og et regionalt kompetansesenter i Tromsø.

I påvente av universitetsstyrets behandling av saken har styret ved Det medisinske fakultet i møte 11.12.2003 oppnevnt en styringsgruppe for arbeidet med IKO. Forutsatt at universitetsstyret  oppretter instituttet og godkjenner fakultetets forslag til midlertidig styresammensetning og reglement vil denne styringsgruppen bli midlertidig styre for det nyopprettede instituttet.

Med bakgrunn i at studiet og fagmiljøet er under oppbygging, og at det derfor ikke er noen fast ansatte tilknyttet tannlegeutdanninga, ønsker fakultetet at det oppnevnes et midlertidig styre på 9 medlemmer med følgende sammensetning:

Ansatt i midlertidig vitenskapelig stilling ved Tannlegeutdanninga, leder

Ansatt i midlertidig vitenskapelig stilling ved Tannlegeutdanninga, nestleder

En vitenskapelig ansatt i fast stilling fra IMB

En vitenskapelig ansatt i fast stilling fra ISM

En vitenskapelig ansatt i fast stilling fra IKM

En fra Tannlegeutdanninga som jobber med ekstern praksis

En i teknisk/administrativ stilling ved Tannlegeutdanninga

To studentrepresentanter
Basert på de øvrige instituttenes reglementer har fakultetsstyret foreslått følgende midlertidige reglement for IKO:

§ 1 Instituttstyret

Instituttstyret oppnevnes av fakultetsstyret. Instituttstyret er instituttets øverste organ. Det behandler saker etter delegasjon fra fakultetsstyret og universitetsstyret. Instituttstyret behandler budsjettforslag og fordeler årsbudsjett. Det behandler også strategiske og organisatoriske saker på overordnet nivå. Det behandler de tilsettingssaker det etter lov og interne reglementer gis myndighet til å uttale seg om. Instituttstyret kan opprette faste og midlertidige utvalg og fastsette forskrifter/retningslinjer for disse.

§ 2 Instituttstyrets møter

Instituttleder innkaller styret med minst en ukes varsel. Styret kan også sammenkalles når rektor, dekan, fakultetsstyret eller programstyret for masterstudiet i odontologi krever det. Det skal føres protokoll fra møtene. Møtene avvikles i samsvar med universitetslovens §§ 20, 21 og 23. 

§ 3 Instituttleder og nestleder

Instituttleder er instituttets øverste faglige leder og har sammen med styret ansvaret for instituttets virksomhet. Instituttleder kan avgjøre saker som ikke kan utsettes til ordinær behandling, og kan få fullmakt av styret til å avgjøre løpende saker. Ved fravær fungerer instituttets nestleder. 

§ 4 Instituttets administrative leder

Instituttets administrative leder er leder for instituttets administrasjon innenfor de rammer universitetsdirektøren, fakultetsdirektøren og universitetets styringsorganer fastsetter. Administrativ leder er sekretær for instituttstyret med tale- og forslagsrett, men ikke stemmerett. Administrativ leder skal i samarbeid med instituttleder forberede og gi tilråding i saker som behandles av instituttstyret. Administrativ leder skal i samarbeid med instituttleder behandle løpende saker. Administrativ leder er også ansvarlig for iverksetting av de vedtak som instituttets styringsorgan fatter, og for at disponering av ressurser og budsjett er i samsvar med de vedtak som fattes i universitets-, fakultets-, og instituttstyret og av universitets- og fakultetsdirektør.

Universitetsdirektørens vurdering

Universitetsdirektøren finner det naturlig at tannlegeutdanninga, som er et nytt fagområde ved Universitetet i Tromsø, organiseres som en enhet på grunnenhetsnivå. Det medisinske fakultet er et stort fakultet med institutter rettet inn mot medisinsk forskning og undervisning. Det nye faget skal i stor grad baseres på samarbeid med fagmiljøer innenfor flere av de eksisterende instituttene, og det synes derfor unaturlig å legge tannlegeutdanninga til et enkelt av de eksisterende instituttene. Gjennom å etablere Institutt for klinisk odontologi plasseres ansvaret for undervisning av tannlegestudenter og forskning innen odontologi til en selvstendig enhet med eget budsjettansvar. Instituttet vil også være et konkret svar på oppdraget fra Undervisnings- og forsknings​departementet og Helse​departementet om å  etablere en fullverdig tannlegeutdanning og et regionalt kompetansesenter i Tromsø.

Et midlertidig styre med representanter fra det øvrige medisinske miljøet  er  naturlig ut fra at det er enighet om at  de eksisterende miljøene ved fakultetet skal ivareta undervisningen ved de basale og parakliniske fagene ved tannlegeutdanninga og at det skal utvikles forskningssamarbeid med eksisterende miljøer. Ved å være representert i instituttstyret vil de eksisterende fagmiljøene få en tett kobling til det nye instituttet. Ulempen ved den foreslåtte styresammensetningen er at styret kan virke overdimensjonert for et institutt som enda ikke har noen fast faglige tilsatte. Spørsmålet om dimensjonering av styret bør en komme tilbake til ved  en permanentisering av styresammensetning og reglement for instituttet. 

Fakultetets forslag til midlertidig reglement for instituttet er i samsvar med universitetets retningslinjer. Instituttet er ikke tenkt representert med stemmerett i fakultetsstyret ved Det medisinske fakultet, men fakultetet vil gjennomgå denne problemstillingen før det gjennomføres valg til neste valgperiode. Det midlertidige instituttstyret, som oppnevnes av fakultetsstyret etter forslag fra fagmiljøene, antas fra fakultetets side å måtte fungere inn i neste valgperiode. Universitetsdirektøren vurderer det som mest hensiktsmessig at det opprettes et ordinært styre og et fullstendig reglement for instituttet så snart dette er hensiktsmessig. Det er derfor naturlig at det midlertidige styret og reglementet gis funksjonstid ut inneværende valgperiode, og at fakultetet ber om en prolongering av ordningen hvis dette blir nødvendig. Etter studentopptaket høsten 2004 vil det være naturlig at studentrepresentantene til det midlertidige styret er valgt fra studentene ved tannlegeutdanninga.

Konklusjon

Universitetsdirektøren stiller seg bak forslagene fra interimstyret for prosjektet og fakultetsstyret ved Det medisinske fakultet, og ønsker Institutt for klinisk odontologi opprettet i god tid før studentopptaket høsten 2004.

Forslag til vedtak:

1) Institutt for klinisk odontologi (IKO) opprettes ved Det medisinske fakultet

2) Fakultetsstyrets forslag til midlertidig reglementet for instituttet og forslaget til sammensetning av midlertidig styre vedtas

3) De to studentrepresentantene som er oppnevnt til styringsgruppen for IKO erstattes av to studenter som velges blant dem som tas opp til tannlegeutdanningen høsten 2004

4) Funksjonstiden for midlertidig reglement og midlertidig styre er til 01.01.2005

Tromsø, 08.02.2004

	Arne Benjaminsen
	

	universitetsdirektør
	

	
	Håvard Bekkelund

	
	personal- og økonomidirektør

